Melodi Grand Prix 1983

Melodi Grand Prix 1983 var den 23. utgaven av Melodi Grand Prix, Norges nasjonale uttaking til Eurovision Song Contest. Ti finalister kjempet i finalen 26. februar 1983. Vinnerlåten ble «Do re mi», fremført av Jahn Teigen. Han hadde også skrevet melodien sammen med Anita Skorgan, og teksten sammen med Herodes Falsk. Teigen representerte Norge i den internasjonale finalen i München. Der endte «Do re mi» på en delt niendeplass med 53 poeng, Norges beste plassering på ti år.

Sendingen 
Finalen var tilbake i Studio 1 i NRK Marienlyst med Ivar Dyrhaug som programleder. Ti bidrag deltok i finalen lørdag 26. februar. Fem av bidragene var spesialinvitert, og de fem siste ble plukket ut blant 480 innsendte sanger. Utvelgelsen ble gjort av en jury bestående av Svein Dag Hauge, Iver Kleive, Bjørn Kruse, Ellen Nikolaysen og Jens Wendelboe. Kringkastingsorkestret under ledelse av Egil Monn-Iversen akkompagnerte de ti finalelåtene. 

Finalen ble overført direkte på NRK Fjernsynet fra klokken 20.20 til 21.40, og i opptak på NRK Radio fra klokken 22.50. Johnny Bergh hadde regien, og rundt 280 NRK-arbeidere var involvert i sendingen.

Før finalen fikk Jahn Teigen og Herodes Falsks «Do re mi» mest oppmerksomhet. Jahn Teigen hadde fått Wenche Myhre til å synge sangen, etter at hun hadde vært borte fra Melodi Grand Prix i 17 år. Men Wenche Myhre og sønnen Dan skulle også være med i den tyske finalen, og det tyske reglementet tillot ikke deltakelse i flere land. Jahn Teigen tok dermed selv rollen som vokalist, med Myhre som korist. 

Ellers i finalen deltok den tidligere barnestjernen Anita Hegerland, i tillegg til Olav Stedje, Inger Lise Rypdal og Grethe Kausland med Dizzie Tunes.

Avstemningen utviklet seg til en tett kamp mellom Ketil Stokkan og Jahn Teigen, og Teigen vant til slutt.

Resultat

Avstemning 
NRK brukte en juryordning etter samme mønster som i den internasjonale finalen. Tolv jurygrupper satt på ulike steder i landet og ga sine stemmer. Hver jury hadde elleve medlemmer med ulik alder, kjønn og yrkesbakgrunn. Halvparten var under 25 år, og halvparten var over 25. Hver jury ga 1–8, 10 og 12 poeng til de ti finalistene.

Dette var juryene: 1. Sameradioen (Karasjok), 2. Østlandssendingen (Oslo), 3. Rogaland (Stavanger), 4. Trøndelag (Trondheim), 5. Hedmark (Elverum), 6. Finnmark (Vadsø), 7. Hordaland (Bergen), 8. Telemark (Porsgrunn), 9. Troms (Tromsø), 10. Sørlandet (Kristiansand), 11. Møre og Romsdal (Ålesund), 12. Nordland (Bodø).

Hendelser 
Pressen og seerne var i stor grad enige om at rett låt vant. Aftenposten kalte seieren «fortjent», og vinnerlåten ble liggende på den norske singellisten i åtte uker. I den internasjonale finalen havnet også Norge i øvre halvdel av resultatlisten for første gang siden syvendeplassen i 1973. 

Knut Ofstad skrev teksten til «Du ber meg om evighet», men deltok under pseudonymet Harry Halz. 

Troen på det norske bidraget gjenspeilte seg også i seertallene for den internasjonale finalen i München. 92 prosent av alle nordmenn over 15 år så finalen, ifølge en ScanFact-undersøkelse gjort for VG. Dette var det mest sette programmet på norsk fjernsyn i 1983. Tallet kan ikke direkte sammenlignes med dagens tv-meter-målinger, som gir et langt mer presist bilde av nordmenns tv-seeing.

Noter

Referanser 

Melodi Grand Prix
Hendelser i 1983
Musikk i 1983